ফাইটাৰ (২০২৪ চলচ্চিত্ৰ)

***ফাইটাৰ*** হৈছে সিদ্ধাৰ্থ আনন্দৰ দ্বাৰা পৰিচালিত ২০২৪ চনৰ ভাৰতীয় হিন্দী ভাষাৰ এখন একচন চলচ্চিত্ৰ। ভায়াকম১৮ ষ্টুডিঅ'ছ আৰু মাৰ্ফ্লিক্স পিকচাৰ্ছে ছবিখনৰ প্ৰযোজনা কৰিছে। হৃতিক ৰোশন, দীপিকা পাডুকন আৰু অনিল কাপুৰে ছবিখনৰ মুখ্য চৰিত্ৰত অভিনয় কৰিছে। ছবিখন পৰিকল্পিত এৰিয়েল একচন ফ্ৰেঞ্চাইজিৰ প্ৰথমখন ছবি।

২০২১ চনৰ ১০ জানুৱাৰীত ছবিখনৰ কথা ঘোষণা কৰা হৈছিল। ক’ভিড-১৯ মহামাৰীৰ বাবে প্ৰি-প্ৰডাকচনত বহু পলম হৈছিল। অৱশেষত ২০২২ চনৰ নৱেম্বৰ মাহত সমগ্ৰ অসম, হায়দৰাবাদ, জম্মু আৰু কাশ্মীৰ আৰু মুম্বাইৰ বিভিন্ন সূচীত চিত্ৰগ্ৰহণৰ কাৰ্য্যসূচীৰে প্ৰধান ফটোগ্ৰাফী আৰম্ভ হয় আৰু অক্টোবৰৰ শেষৰ ফালে সামৰণি পৰে। বাস্তৱ জীৱনৰ ভাৰতীয় বায়ুসেনাৰ কেডেটসকলে ছবিখনৰ বাবে কাম কৰিছিল। বিশাল–শেখৰ যুটিয়ে ৰচনা কৰা ছবিখনৰ চাউণ্ডট্ৰেক এলবামটো পাঁচটা গীতেৰে গঠিত, য’ত চিত্ৰনাট্যকাৰ হিচাপে আছিল ছাচিথ পাউল'ছ। ভিজুৱেলসমূহ পৰিচালনা কৰে ডিএনইজি নামৰ এটি ব্ৰিটিছ কোম্পানীয়ে।

প্ৰথমে ৩০ ছেপ্টেম্বৰ ২০২২ তাৰিখে ফাইটাৰ ছবিগৃহত মুক্তি পোৱাৰ কথা আছিল যদিও কভিড-১৯ মহামাৰীৰ বাবে নিৰ্মাণত পলম হোৱাৰ বাবে ছবিখন পলম হয়। গণৰাজ্য দিৱসৰ সপ্তাহান্তৰ লগত সংগতি ৰাখি ২০২৪ চনৰ ২৫ জানুৱাৰীত ছবিগৃহত মুক্তি পায়।

## অভিনয় শিল্পী
* দীপিকা পাডুকন - স্কোয়াড্ৰন নেতা মিনাল "মিন্নী" ৰাথোৰ
* হৃতিক ৰোশন - স্কোয়াড্ৰন নেতা শ্বমশ্বেৰ "পেটি" পাঠানিয়া
* অনিল কাপুৰ - গ্ৰুপৰ অধিনায়ক ৰাকেশ জয় "ৰকি" সিং
* কৰন সিং গ্ৰোভাৰ - স্কোয়াড্ৰন নেতা সৰ্তাজ "তাজ" গিল
* অক্ষয় ওবেৰয় - স্কোয়াড্ৰন নেতা বছিৰ "বাছ" খান
* সঞ্জীদা শ্বেখ
* তালাত আজিজ - পেটিৰ পিতৃ
* সঞ্জীৱ জয়ছৱাল

## উৎপাদন
### উন্নয়ন
*ৱাৰ* (২০১৯) ছবিখনৰ শ্বুটিঙৰ সময়ত যুদ্ধ বিমানৰ পটভূমিত বিগ বাজেটৰ একচন থ্ৰিলাৰ নিৰ্মাণৰ ধাৰণাটো বৰ্ণনা কৰিছিল সিদ্ধাৰ্থ আনন্দে। গল্পটোৰ মৌলিক প্ৰেমিছটো হৃতিক ৰোশনে ভাল পাইছিল। ভাৰতত ক’ভিড-১৯ লকডাউনৰ সময়ত আনন্দই কাহিনীটোক আৰু অধিক বিকশিত কৰাৰ কাম কৰিছিল আৰু ৰোশনৰ আগত বৰ্ণনা কৰি তেওঁক ছবিখনৰ বাবে নিশ্চিত কৰিছিল। ২০২০ চনৰ ডিচেম্বৰ মাহত খবৰ আহিছিল যে সিদ্ধাৰ্থ আনন্দ আৰু হৃতিক ৰোশনে *ৱাৰ* (২০১৯)ৰ পিছত আৰু এখন ছবিৰ বাবে একত্ৰিত হ’বলৈ ওলাইছে।

২০২১ চনৰ ১০ জানুৱাৰীত, হৃতিক ৰোশনৰ জন্মদিন উপলক্ষে আনুষ্ঠানিকভাৱে ফাইটাৰ ঘোষণা কৰা হৈছিল। এই ছবিখন ভাৰতৰ প্ৰথমখন আকাশী একচন ছবি। ছবিখন এই ফ্ৰেঞ্চাইজিৰ প্ৰথম কিস্তি। ভায়াকম১৮ ষ্টুডিঅ’ আৰু মাৰ্ফ্লিক্স পিকচাৰ্ছৰ বেনাৰত প্ৰযোজনা কৰিছে সিদ্ধাৰ্থ আনন্দ, জ্যোতি দেশপাণ্ডে, অজিত আন্ধাৰে, মমতা আনন্দ, ৰমন চিব আৰু অংকু পাণ্ডে। ২৫০ কোটি টকাৰ বাজেটত নিৰ্মাণ কৰা হৈছে ছবিখন।

ছবিখনৰ পৰিচালক সিদ্ধাৰ্থ আনন্দই উল্লেখ কৰে যে, "আমি এটা বেলেগ স্তৰলৈ আগবাঢ়িছো। দৰ্শকে ভাৰতত আগতে এনেধৰণৰ কিবা এটা একেবাৰেই দেখা নাই। ইয়াৰ আগতে আমি চেষ্টা নকৰা কাম। আমি যিটো খৰচত ছবিখন নিৰ্মাণ কৰি আছো, সেই খৰচত এনেকুৱা এখন ছবি নিৰ্মাণ কৰাটো কেৱল অসম্ভৱ। সেয়া কোনোপধ্যেই সম্ভৱ নহয়। আমি অন্বেষণ কৰি থকা কিছুমান বিশেষ কথা সঁচাকৈয়ে বিশেষ। মই এই বিষয়ে কথা ক’ব নোৱাৰো কিয়নো মই বিচাৰো যে আমি টিজাৰ মুকলি কৰাৰ সময়ত ৰাইজে ইয়াক চাব। আশাকৰোঁ, ই কেৱল তেওঁলোকৰ মনটো উৰুৱাই দিব।" ছবিখন বিশ্বব্যাপী দৰ্শকৰ বাবে ডিজাইন কৰা হৈছে, আৰু ইয়াত শেহতীয়া প্ৰযুক্তি আৰু চিত্ৰগ্ৰহণ কৌশলৰ ব্যৱহাৰ জড়িত থাকিব।

### প্ৰাক-উৎপাদন
সিদ্ধাৰ্থ আনন্দৰ সহায়ত এই কাহিনী ৰচনা কৰিছিল প্ৰাক্তন সেনা বিষয়া তথা সাহিত্যিক ৰেমন চিবে। পিছত আনন্দ আৰু তেওঁৰ লেখকৰ দলটোৱে লকডাউনত ঋত্বিক ৰোশনৰ তত্বাৱধানত ছবিখনৰ চিত্ৰনাট্য প্ৰস্তুত কৰে। অক্ষয় ওবেৰয়ে কয় যে ছবিখনত পাঠান (২০২৩)তকৈ "বহুত গধুৰ" একচন দৃশ্য আছে। আনন্দে আৰু অধিক তেওঁৰ অধিকাংশ নৰ্ম টেকনিচিয়ানক ধৰি ৰাখে, য'ত আছিল চিনেমাট'গ্ৰাফাৰ ছাচিথ পাউল'জ, সম্পাদক আৰিফ শ্বেখ, ষ্টাণ্ট কৰিঅ'গ্ৰাফাৰ চেইয়ং অ', আৰু একচন পৰিচালক সুনীল ৰড্ৰিগেছ। ৰাজ খাত্ৰীয়ে ছবিখনৰ পোষ্টাৰ ডিজাইন কৰিছিল।

২০২২ চনৰ ছেপ্টেম্বৰ মাহত ৰোশ্বনে কৰ্মশালা ল’বলৈ আৰম্ভ কৰে আৰু ১২ সপ্তাহৰ চিমুলেটৰ প্ৰশিক্ষণ অব্যাহত ৰাখিছিল আৰু যুঁজাৰু বিমানৰ পাইলট খেলাৰ সূক্ষ্মতা শিকিছিল। তেওঁৰ প্ৰশিক্ষণৰ তত্বাৱধানত আছিল ক্ৰীছ গেথিনে, তেওঁৰ পেটৰ পেশীসমূহৰ বিকাশ আৰু ওজন কমা। নৱেম্বৰ মাহত তেওঁ তেলেংগানাৰ বিমান ঘাটি আৰু বায়ুসেনাৰ প্ৰশিক্ষণ একাডেমী ভ্ৰমণ কৰে, আৰু লগতে পাইলট আৰু কেডেটৰ সৈতে সময় কটায় তেওঁলোকৰ আচৰণ পৰ্যবেক্ষণ আৰু তেওঁলোকৰ কাম-কাজৰ ধৰণ বুজি।

বাস্তৱ জীৱনৰ ভাৰতীয় বায়ুসেনাৰ কেডেটসকলে ছবিখনৰ বাবে কাম কৰিছে। দিল্লীৰ আই এ এফৰ মুখ্য কাৰ্যালয় আৰু হায়দৰাবাদৰ সমীপৰ ডুণ্ডিগাল এয়াৰ ফৰ্চ একাডেমীৰ পৰা উৰাজাহাজেৰে আহিছে কেডেটসকল।

### কলা-কুশলী নিৰ্বাচন
২০২১ চনৰ জানুৱাৰী মাহত দীপিকা পাডুকন আৰু হৃতিক ৰোশনক আনুষ্ঠানিকভাৱে তেওঁলোকৰ প্ৰথম ছবিখন একেলগে চিহ্নিত কৰা মুখ্য চৰিত্ৰ হিচাপে ঘোষণা কৰা হয়। ৰোশনে বায়ুসেনাৰ বিষয়া পেটীৰ চৰিত্ৰত অভিনয় কৰিছে। ৰোশনে নিজৰ চৰিত্ৰটো "যুৱ, স্বতঃস্ফূৰ্ত আৰু চুটি স্বভাৱৰ" বুলি প্ৰকাশ কৰে। পাডুকনে এজন বায়ুসেনা বিষয়াৰ চৰিত্ৰতো অভিনয় কৰিছে আৰু ছবিখনত কেইবাটাও একচন ছিকুৱেন্স আছে। পাডুকন আৰু ৰোশনে দুয়োজনে নিজৰ ভূমিকাৰ বাবে সমৰ কলাৰ প্ৰশিক্ষণ লৈছিল। ২০২১ চনৰ ডিচেম্বৰ মাহত অনিল কাপুৰে কাষ্টিঙত যোগদান কৰে। ২০২২ চনৰ নৱেম্বৰৰ ভিতৰত কৰন সিং গ্ৰোভাৰ আৰু অক্ষয় ওবেৰয়ক কাষ্টিঙত লোৱা হয়। ২০২৩ চনৰ মাৰ্চ মাহত তালাত আজিজে ছবিখনত পেটীৰ পিতৃৰ চৰিত্ৰত অভিনয় কৰিবলৈ কাষ্টিঙত যোগদান কৰে। ২০২৩ চনৰ মে’ মাহত সঞ্জীদা শ্বেখে গুৰুত্বপূৰ্ণ ভূমিকা পালন কৰাটো নিশ্চিত হৈছিল।

### চিত্ৰগ্ৰহণ

২০২২ চনৰ ১৪ নৱেম্বৰৰ পৰা অসমত প্ৰধান চিত্ৰগ্ৰহণৰ কাৰ্য আৰম্ভ হয়। ৰোশন, পাডুকন আৰু কাপুৰে তেজপুৰ বায়ুসেনা ঘাঁটিত অনুষ্ঠিত হোৱা উক্তসূচীত যোগদান কৰিছিল। প্ৰথম সূচীৰ অন্তৰ্গত অসমৰ ১০ দিনীয়া কাৰ্যসূচী সমাপ্ত কৰি ২০২২ চনৰ ২৮ নৱেম্বৰত দলটো মুম্বাইলৈ উভতি যায়।

দ্বিতীয় সূচীৰ বাবে ২০২৩ চনৰ ৬ ফেব্ৰুৱাৰীত দলটো কাশ্মীৰলৈ যায়। অক্ষয় ওবেৰয়েও এই সূচীত যোগদান কৰে। কাশ্মীৰৰ পহলগামত চিত্ৰগ্ৰহণৰ পিছত ১২ ফেব্ৰুৱাৰীত টিম মুম্বাইলৈ উভতি আহে, য’ত সুনীল ৰড্ৰিগেছে কৰিঅ’গ্ৰাফী কৰা এটা গীত আৰু কেইটামান একচন ছিকুৱেন্সৰ শ্বুটিং কৰা হৈছিল।

তৃতীয় সূচী অনুষ্ঠিত হৈছিল হায়দৰাবাদৰ ডাণ্ডিগাল এয়াৰ ফৰ্চ একাডেমীত, ৰোশনৰ চৰিত্ৰৰ শ্বুটিঙৰ বাবে, প্ৰশিক্ষণ লৈ থকা বায়ুসেনাৰ কেডেট হিচাপে। হায়দৰাবাদত ৬ মাৰ্চত তৃতীয় সূচী সমাপ্ত কৰা হয়।

১৯ মাৰ্চত ৰোশনে চতুৰ্থ সূচীৰ বাবে চেম্বুৰৰ বাংলোত চিত্ৰগ্ৰহণ আৰম্ভ কৰে, মুম্বাইত। এই সূচীত তালাত আজিজে যোগদান কৰি কিছু আৱেগিক দৃশ্য লোৱা হয়। খবৰ আহিছিল যে ২৪ এপ্ৰিলত মাহজোৰা কাৰ্যসূচী শেষ হ’ব। ইনষ্টাগ্ৰামৰ জৰিয়তে কাপুৰে সূচী অনুসৰি -১১০ ডিগ্ৰী চেলছিয়াছত তেওঁৰ ৱৰ্কআউটৰ পৰ্দাৰ আঁৰৰ ভিডিঅ’ শ্বেয়াৰ কৰে। দলটোৱে একচন ছিকুৱেন্সৰ সৈতে ২৫ মিনিটৰ ক্লাইমেক্স দৃশ্যও শ্বুট কৰিছিল, যাৰ শ্বুটিং কৰিবলৈ ১২০ ঘণ্টা (৫ দিন) সময় লাগিছিল বুলি জানিব পৰা গৈছে।

পৰৱৰ্তী সূচীৰ বাবে প্ৰডাকচন ডিজাইনাৰ ৰজত পদ্দাৰ আৰু তেওঁৰ দলটোৱে এটা বিস্তৃত চেট নিৰ্মাণ কৰিছিল য'ত মুম্বাইৰ যশ ৰাজ ষ্টুডিঅ'ৰ বায়ুসেনাৰ ঘাটি, শ্ৰেণীকোঠা আৰু কাৰ্যালয়ৰ ভিতৰৰ অংশ থাকে। ১৪ মে’ত পাডুকন, ৰোশন, কাপুৰ আৰু গ্ৰ’ভাৰে যোগদান কৰি পৰৱৰ্তী সূচী আৰম্ভ কৰা হয়। ১৯ মে’ত দলটোৱে ৩ দিনৰ ভিতৰত চেম্বুৰৰ মহীশূৰ কলনীত পাডুকন আৰু কাপুৰৰ কম্বিনেচন দৃশ্য শ্বুট কৰে। ২২ মে’ৰ পৰা পাডুকন আৰু ৰোশনৰ মাজৰ আৱেগিক দৃশ্য চণ্ডীৱলীত শ্বুট কৰা হয়, ছবিখনৰ ফুটেজ অনলাইনত লিক হোৱাৰ পৰা হাত সাৰিবলৈ মাত্ৰ ২০–৩০টা এক্সট্ৰাৰ দৃশ্য। জুন মাহৰ মাজভাগত সম্পূৰ্ণ হৈছিল মুম্বাইৰ সূচী। ৰোশনে ১২ দিনতকৈও অধিক সময় *সুখয় ছু-৩০এমকেআই*ৰ ভিতৰত গুলীচালনা কৰে। ৰোশন আৰু কাপুৰৰ নাটকীয় দৃশ্য আগষ্টৰ শেষৰ ফালে মুম্বাইত শ্বুটিং কৰা হৈছিল। ছেপ্টেম্বৰৰ আৰম্ভণিতে মুম্বাইৰ যশ ৰাজ ষ্টুডিঅ’ত বস্কো–চিজাৰ যুটিয়ে কৰিঅ’গ্ৰাফী কৰা ৰোশন আৰু পাডুকনক সকলো অভিনয়শিল্পীৰ সৈতে এটা গীতৰ শ্বুটিং কৰোৱা হৈছিল। পিছলৈ অক্টোবৰৰ আৰম্ভণিতে দলটোৱে ইটালীত দুটা গীত শ্বুটিং। ২০২৩ চনৰ ৩০ অক্টোবৰৰ ভিতৰত যশ ৰাজ ষ্টুডিঅ'ত প্ৰধান ফটোগ্ৰাফী সমাপ্ত কৰা হ'ল, চিত্ৰগ্ৰহণ ৮৭ কৰ্মদিন ধৰি চলিছিল।

### উৎপাদনোত্তৰ কাৰ্যসূচী
ছবিখনৰ পোষ্ট-প্ৰডাকচন ২০২৩ চনৰ জুন মাহৰ আৰম্ভণিৰ ভিতৰত আৰম্ভ হয়, এবাৰ ছবিখনৰ শ্বুটিং সম্পূৰ্ণ হোৱাৰ পিছত আৰু ছমাহৰ বাবে চলি আছিল কাৰণ ছবিখনত বিস্তৃত কম্পিউটাৰ গ্ৰাফিক্স আৰু ভিজুৱেল ইফেক্ট জড়িত আছিল। ডি এন ই জিয়ে ছবিখনৰ ভিএফএক্সৰ কাম কৰিছিল।

## সংগীত
সংগীতৰ ৰচনা কৰিছে বিশাল–শেখৰ যুটিয়ে। এলবামটোত এটা আৱেগিক গীতকে ধৰি পাঁচটা গীত আছে। সংগীতৰ অধিকাৰ টি-ছিৰিজে লাভ কৰিছে।

"শ্বেৰ খুল গয়ে" শীৰ্ষক প্ৰথমটো একক গীত ২০২৩ চনৰ ১৫ ডিচেম্বৰত মুক্তি পাইছিল। "ইছক জয়ছা কুচ" শীৰ্ষক দ্বিতীয়টো একক গীত ২০২৩ চনৰ ২২ ডিচেম্বৰত মুক্তি পাইছিল। ২০২৪ চনৰ ৮ জানুৱাৰীত মুক্তি লাভ কৰে "হীৰ আছমানী" শীৰ্ষক তৃতীয়টো একক গীত।

## বিপণন
২০২৩ চনৰ ৮ ডিচেম্বৰত ছবিখনৰ টিজাৰ মুক্তি লাভ কৰিছিল।

## মুক্তি
গণৰাজ্য দিৱসৰ লগত সংগতি ৰাখি ২০২৪ চনৰ ২৫ জানুৱাৰীত ছবিগৃহত *ফাইটাৰ* মুক্তি পায়।

ইয়াৰ পূৰ্বে ২০২১ চনৰ জানুৱাৰী মাহত ২০২২ চনৰ ৩০ ছেপ্টেম্বৰত ছবিখন মুক্তি পাব বুলি ঘোষণা কৰা হৈছিল। ২০২২ চনৰ অক্টোবৰ মাহত মুক্তিৰ তাৰিখ ২০২৪ চনৰ ২৫ জানুৱাৰী হিচাপে ঘোষণা কৰা হৈছিল।

## ভৱিষ্যত পৰিকল্পনা
ছবিখনৰ চিত্ৰনাট্য লিখি থাকোঁতে নিৰ্মাতাসকলে ইয়াক ফ্ৰেঞ্চাইজি হিচাপে গঢ়ি তোলাৰ সিদ্ধান্ত লয়। ২০২৩ চনৰ মে’ মাহত আনন্দই *টাইগাৰ বনাম পাঠান*ৰ শ্বুটিং শেষ কৰাৰ পিছত *ফাইটাৰ ২* নামৰ ছিকুৱেল ছবিখনৰ নিৰ্মাণ আৰম্ভ হ’ব বুলি ঘোষণা কৰিছিল।

## টোকা

## তথ্য উৎস

## বাহ্যিক সংযোগ
* 
* 

শ্ৰেণী:২০২৪ বৰ্ষৰ চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:ভাৰতৰ চলচ্চিত্ৰ